Wys hoe mooi is Suid-Afrika met jou foto’s‘n Paar van die foto’s wat reeds op “One Day in Time” gelaai is. Foto: www.onedayintime.net Die skrywer Christopher Rory Page het, as deel van ŉ veldtog vir bewusmaking van Mandeladag op 18 Julie, ŉ kompetisie van stapel gestuur waaraan die publiek kan deelneem. Hy beplan ŉ fotoboek en nooi fotograwe om opbouende en inspirerende foto’s van Suid-Afrika in te stuur wat moontlik gepubliseer kan word. Page het met dié idee vorendag gekom danksy die groot sukses van Good Morning, Mr Mandela deur Zelda la Grange, voormalige persoonlike assistent van oudpres. Nelson Mandela. Die veldtog, “One Day in Time”, gee die publiek die geleentheid om hul eie foto’s te laat beoordeel deur ŉ paneel bekende beoordelaars. Die fotoboek gaan aanvanklik aanlyn gepubliseer word. “Ons beplan om die fotoboek te publiseer teen Mandeladag op 18 Julie. Die publiek kan foto’s instuur wat Suid-Afrika die mooiste ten toon stel,” het Page gesê. Die beoordelaars sluit onder andere in Mej. Suid-Afrika 2016, Nthando Kunene; Mnr. Suid-Afrika 2016, Armand du Plessis; Wayne Stafford; Brent Lindeque; die Carte Blanche– aanbieder Derek Watts; en Zelda La Grange. Wenners gaan daagliks aangewys word en op ŉ kortlys geplaas word met die oog op beoordeling. Kyk ook na al die foto’s wat reeds opgelaai is. Skryf in en lees meer oor die kompetisie op die One Day in Time-webwerf.